SKRIFTLIG FORESPØRGSEL E-3206/01

af Francisca Sauquillo Pérez del Arco (PSE)og María Sornosa Martínez (PSE) til Kommissionen

(22. november 2001)

Om: Plastforbrændingsanlægget Poliglás i Ribesalbes

Kommissionen erklærede sig i sit svar på forespørgsel E-2153/01(1) rede til at indlede en undersøgelse af Poliglás-anlægget i Ribesalbes for at fastslå, om de spanske myndigheder har overtrådt direktiv 85/337/EØF(2) om evaluering af indvirkningen på miljøet. Få dage efter besvarelsen af EP's forespørgsel blev der i den autonome region Valencias officielle tidende offentliggjort en miljørisikovurdering, som ud over at være forsinket og dukke op påfaldende tæt på indgivelsen af den nævnte forespørgsel, også indeholdt alvorlige mangler i forhold til direktiv 85/337.

Kan Kommissionen svare på, om den erklæring om indvirkningen på miljøet, som Valencias provinsstyre har offentliggjort, opfylder kravene i EF-bestemmelserne?

Kan Kommissionen allerede nu fastslå, om der i forbindelse med Poliglás-anlægget også har været tale om en overtrædelse af direktiv 90/313/EØF(3) om fri adgang til miljøoplysninger, således som den oplyste at ville gøre i sit svar E-2153/01?

Desuden besvarede Kommissionen ikke på tilfredsstillende måde spørgsmålet om den genbrugsplastic, som anvendes i Poliglás-anlægget. Dette genbrugsplastic (emballage hidrørende fra den kemisk-keramiske industri) er ifølge definitionerne i fællesskabsbestemmelserne og i den spanske lovgivning farligt affald, eftersom det indeholder andre reststoffer af denne type. Både virksomheden og det valencianske provinsstyre anser imidlertid stofferne for at være ufarlige af den simple grund, at de er blevet renset inden forbrændingen.

Kan Kommissionen i sin egenskab af traktatens vogter oplyse følgende:

- Vil den indlede en undersøgelse af de forhold, der er beskrevet i forbindelse med plaststofferne?

- Mener Kommissionen, at disse stoffer blot fordi de er blevet renset, ikke længere er farlige til trods for, at de har indeholdt giftige stoffer?

- Indeholder fællesskabsbestemmelserne noget om, hvorvidt dette system er foreneligt med beskyttelsen af sundheden og retten til sikkerhed?

(1) EFT C 81 E af 4.4.2002, s. 118.

(2) EFT L 175 af 5.7.1985, s. 40.

(3) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(25. januar 2002)

Kommissionen takker de ærede medlemmer for deres fremsendelse af erklæringen om miljøvirkningerne af det pågældende projekt.

På grundlag af denne erklæring har Kommissionen rettet henvendelse til de spanske myndigheder for at verificere, om de undersøgelser og henstillinger, der er anført i erklæringen, også er blevet iværksat.

Hvad angår en mulig forkert anvendelse af Rådets direktiv 90/313/EØF af 7. juni 1990 om fri adgang til miljøoplysninger i det foreliggende tilfælde, vil Kommissionen gerne henlede det ærede medlems opmærksomhed på følgende:

I sit svar på skriftlig forespørgsel E-2153/01 fra de ærede medlemmer(1) oplyste Kommissionen, at den på grundlag af de forhold alene, der var anført i den skriftlige forespørgsel, ikke var i stand til at fastslå, om de spanske myndigheder havde fået forelagt en anmodning om miljøoplysninger, som de ikke skulle have behandlet i overensstemmelse med direktivets bestemmelser. Kommissionen ved ganske enkelt ikke, om der er blevet indgivet en anmodning om oplysninger, og i bekræftende fald, hvad der måtte have stået heri, hvilken myndighed den var stilet til, og hvilket svar der eventuelt måtte være afgivet herpå.

Hvis den pågældende myndighed skulle have afvist en sådan anmodning om oplysninger og hermed have overtrådt direktivets bestemmelser, er det op til den person, der har indgivet anmodningen, at kræve prøvelse af afgørelsen som omhandlet i direktivets artikel 4, i overensstemmelse med den spanske gennemførelseslovgivning.

Eftersom Kommissionen ikke råder over yderligere informationer, der gør det muligt for den at fastslå, at der er tale om en overtrædelse af bestemmelserne i direktiv 90/313/EØF, har den skønnet, at dette spørgsmål ikke burde figurere i den anmodning om informationer, den har stilet til de spanske myndigheder som følge af skriftlig forespørgsel E-2153/01.

For så vidt angår de omtalte problemer med plastaffald, har Kommissionen anmodet de spanske myndigheder om at meddele den, hvilke foranstaltninger der er truffet med henblik på at sikre, at rensningssystemet er tilstrækkeligt til at bringe restmængderne af farlige stoffer i emballagerne ned under de grænseværdier, der er fastsat i lovgivningen om farligt affald, og at det følgelig er i stand til at eliminere de karakteristika, der gør emballagerne farlige, og hermed garantere, at det plast, der genbruges (efter at være blevet renset), ikke længere udgør farligt affald.

(1) EFT C 81 E af 4.4.2002, s. 118.